Boksestævnet Nordic Fight Night i Frederikshavn 21. april bliver uden den norske verdensmester Cecilia Brækhus. Nordmanden skulle have mødt franske Anne Sophie Mathis, men hun er netop blevet opereret og når ikke at blive klar til stævnet. I forvejen er stævnet udsat fra 17. marts, da netop Cecilia Brækhus måtte melde afbud på grund af en halsbetændelse. Der vil dog fortsat være særdeles potente boksebrag på programmet i Arena Nord. Patrick Nielsen skal kæmpe mod Gaston Vega, og Reda Zam Zam, Torben Keller og svenske Erik Skoglund skal også i ringen mod endnu ukendte modstandere, mens der bliver rent internationalt opgør, når norske Andreas Evensen møder mexicanske Tomas Villa i fjervægt. Nyt punkt på programmet i stedet for Cecilia Brækhus' kamp bliver engelske James DeGale, som udfordres i supermellemvægt af italienske Cristian Sanavia.

Opsummering:
Norske Cecilia Brækhus bliver ikke klar til Nordic Fight Night i Frederikshavn.